Þórólfur Guðnason sóttvarnalæknir segist ekki ætla að leggja til breytingar á lengd sóttkvíar og einangrunar að svo komnu máli. Ef rétt reynist að alvarleg veikindi séu ekki eins algeng vegna omíkron-afbrigðisins séu komnar forsendur til að hverfa aftur til eðlilegra lífs.
Þrýst hefur verið á breytingar á lengd sóttkvíar og einangrunar þar sem um 13.000 manns eru ýmist í sóttkví eða einangrun hér á landi. Sóttvarnastofnun Bandaríkjanna stytti einangrun einkennalausra í vikunni í fimm daga, en hér á landi er hún tíu dagar.
Þórólfur vill fá álit Sóttvarnastofnunar Evrópusambandsins áður en nýjar leiðbeiningar um sóttkví og einangrun verða gefnar út. Mikilvægum spurningum um sóttvarnalegt gildi bandarísku tilmælanna sé enn ósvarað.
Ég tel skynsamlegt að bíða um sinn með að breyta okkar leiðbeiningum um sóttkví og einangrun og fá mat annarra, til dæmis Sóttvarnastofnunar Evrópusambandsins, á þessum leiðbeiningum áður en við förum að breyta. Ég vil benda á að við erum alls ekki með ströngustu reglur á Norðurlöndunum um sóttkví og einangrun og rétt að benda á að við erum með styttri sóttkví og einangrun en Sóttvarnastofnun Evrópusambandsins mælir með,
segir Þórólfur. Þá sé ekki ráðleggt að hætta smitrakningu og eftirliti covid-göngudeildar. Omíkron-afbrigðið hefur undanfarna daga og vikur tekið yfir sem ráðandi afbrigði hér á landi og er að sögn Þórólfs orðið um 90 prósent smita. Í gær voru tekin um 8.000 sýni og náði sýkla- og veirufræðideild Landspítalans ekki að greina þau öll í gær. Því gæti smitum gærdagsins fjölgað.
Einnig má búast við að seinkun verði á niðurstöðum gærdagsins og jafnvel niðurstöðum næstu daga og vil ég biðja fólk að sýna því skilning ef hægt gengur að koma niðurstöðum til fólks.
744 greindust innanlands og 81 við komuna til landsins, sem er langmesti fjöldi sem greinst hefur á landamærunum á þessu ári. Um þriðjungur allra sýna var jákvæður, sem er örlítið minna en seinustu daga. 21 er á sjúkrahúsi, þar af sex á gjörgæslu og fimm í öndunarvél. Flestar innlagnir á sjúkrahús eru vegna delta-afbrigðisins en tveir liggja inni með omíkron-afbrigðið. Þórólfur segir að alvarleg veikindi vegna omíkron afbrigðisins séu sjaldgæfari.
Ef rétt reynist að alvarleg veikindi af völdum omíkron-afbrigðisins séu sjaldgæf þá ættum við tiltölulega fljótt að geta slakað á þeim hömlum og þannig fengið útbreitt ónæmi í samfélagið af völdum náttúrulegra sýkinga ofan í þá vernd sem bólusetningarnar gefa. Þannig ætti að vera hægt að hverfa hægt og bítandi til eðlilegra lífs. Þetta á að vera öllum frekari hvatning til að mæta í bólusetningu og þiggja örvunarskammtinn.
Sóttvarnalæknir ætlar ekki að leggja til breytingar á lengd einangrunar og sóttkvíar að svo stöddu. Hann vill bíða álits annarra, til dæmis Sóttvarnastofnunar Evrópusambandsins. 